
RAPORT  COMUN

asupra propunerii legislative privind stimularea şi protecţia elevilor şi studenţilor salariaţi


1. În conformitate cu prevederile art.95 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport şi Comisia pentru muncă şi protecţie socială au fost sesizate, spre dezbatere şi avizare în fond cu propunerea legislativă privind stimularea şi protecţia elevilor şi studenţilor salariaţi, trimisă Comisiilor cu adresa nr. P.- X 644 din 11 septembrie 2006.


La întocmirea raportului, în conformitate cu art.97 din Regulamentul Camerei Deputaţilor, republicat, Comisiile au avut în vedere avizele:

        - Consiliului Legislativ (nr.540/14.04.2006 - favorabil)

        - Consiliului Economic şi Social (nr.847/10.04.2006 - favorabil)

        - Comisiei juridice, de disciplină şi imunităţi (nr.1037/2.10. 2006 - negativ)
        - Punctul de vedere al Guvernului (nr.1375/27.04.2006 - negativ).


În viziunea iniţiatorilor, propunerea legislativă creează cadrul legislativ pentru încurajarea tinerilor, din învăţământul preuniversitar şi universitar, în a-şi dezvolta abilităţi şi competenţe profesionale prin prestarea temporară a unor activităţi. Se consideră că facilităţile fiscale, oferite prin această propunere legislativă sunt de natură să favorizeze accesul tinerilor la diferite locuri de muncă, precum şi la resurse care să acopere cheltuielile acestora pe perioada vacanţelor sau cele legate de începerea unui nou an şcolar, respectiv universitar. Totodată, iniţiatorii propun limitarea şi flexibilizarea programelor de lucru, în aşa fel încât să se asigure o reală protecţie a sănătăţii fizice şi psihice a elevilor şi studenţilor. 


2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 


3. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: doamna Gabriela Pasztor - secretar de stat, Ministerul Educaţiei şi Cercetării, domnul Mihaly Matekovics – director general, Ministerul Educaţiei şi Cercetării.


4. Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, republicat,  Camera Deputaţilor este Cameră decizională.

Senatul a respins această propunere legislativă în şedinţa din 6 septembrie 2006.


5. La lucrări au fost prezenţi 35 deputaţi, din totalul de 47 membri ai comisiilor reunite. 


În urma finalizării dezbaterilor în şedinţa din 17 octombrie 2006, propunerea legislativă a fost respinsă cu 24 de voturi pentru respingere şi 11 abţineri.


Comisiile propun Plenului Camerei Deputaţilor respingerea iniţiativei legislative pentru evitarea paralelismului legislativ, întrucât se află în procedură parlamentară, fiind adoptată de Plenul Camerei Deputaţilor, Legea practicii elevilor şi studenţilor, care conţine prevederi ce încurajează angajarea elevilor şi studenţilor de către partenerii de practică ai instituţiilor şi unităţilor de învăţământ, pe bază de contract, în afara orelor de practică.


De asemenea, în susţinerea acestei motivări de respingere, s-a ţinut cont şi de prevederile existente în Legea nr.53/2003 – Codul muncii.


Preşedinte                      


  Preşedinte
    
 Lia Olguţa Vasilescu 



 Stelian Duţu


  Consilier Ioan Ianoş 



   Consilier Adriana Breazu

